Komission tiedonanto Euroopan alueen sopusointuiseen ja tasapainoiseen kehittämiseen tähtäävää Euroopan laajuista yhteistyötä koskevan yhteisöaloitteen suuntaviivojen muuttamisesta - Interreg III

(2001/C 239/03)

1. Euroopan yhteisöjen komissio päätti 23. elokuuta 2001 muuttaa Interreg III -yhteisöaloitteen suuntaviivoja(1) (jäljempänä "suuntaviivat") viimeaikaisen kehityksen johdosta.

2. Aluekehityksen ja alueellisen uudelleenjärjestelyn komitea antoi muutoksista puoltavan lausunnon 17. heinäkuuta 2001 järjestetyssä kokouksessaan.

3. Muutokset koskevat a) rajat ylittävää yhteistyötä Adrianmeren alueella, b) Wienin osallistumista rajat ylittäviin yhteistyöohjelmiin unionin ulkopuolella ja c) pieniä mukautuksia tukikelpoisten Interreg III B -alueiden luettelossa.

Rajat ylittävä yhteistyö Adrianmeren alueella

Taustatietoja

4. Suuntaviivoihin liitetyssä komission lausunnossa todetaan seuraavaa: "Kun poliittiset edellytykset Interreg-aloitteen mukaisen yhteistyön edistämiseksi Italian ja kolmansien maiden Adrianmeren alueiden välillä täyttyvät, komissio tarkastelee sopivimpia menetelmiä kannustaa tähän yhteistyöhön muiden yhteistyövälineiden kanssa".

5. Tämän lisäksi suuntaviivojen 46 kohdan mukaan "komissio tarkastelee tarvittaessa mahdollisuuksia edistää Interreg III -aloitteen yhteensovittamista uuden rauhaa ja jälleenrakennusta Balkanin alueella koskevan yhteisön välineen kanssa tämän välineen luomisen jälkeen asiaa koskevan yhteistyövälineen tai sopimuksen avulla".

6. Balkania koskeva uusi yhteisön väline otettiin käyttöön, kun Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta 5. joulukuuta 2000 annettu neuvoston asetus (EY) N:o 2666/2000 hyväksyttiin, ja siitä syystä komissio on tarkastellut mahdollisuuksia edistää tämän välineen ja Interreg III -aloitteen välistä yhteensovittamista.

7. Tämän uuden rahoitusvälineen ja alueen positiivisen kehityksen myötä Interreg III -tukea pitäisi komission mielestä voida antaa rajat ylittävään yhteistyöhön Adrianmeren alueella.

Muutokset suuntaviivoihin

8. Lisätään suuntaviivojen liitteeseen I otsikon ITALIA alle seuraavat NUTS III -alueet: "Ancona; Ascoli Piceno; Campobasso; Chieti; Ferrara; Foggia; Forlì-Cesena; Macerata; Pesaro e Urbino; Pescara; Ravenna; Rimini; Rovigo; Teramo".

9. Lisätään kohtiin 7, 25, 36, 43, 45, 46 ja 49 sekä jakson VII otsikkoon sana "Cards-" sanan "Meda-" jälkeen.

Wienin osallistuminen rajat ylittäviin yhteistyöohjelmiin unionin ulkopuolella

Taustatietoja

10. Suuntaviivojen liitteessä I mainitaan Wien, Wiener Umland/Nordteil ja Wiener Umland/Südteil rajat ylittävän yhteistyön tukikelpoisina alueina, mutta siinä ei täsmennetä yhteistyökumppaneita. Koska nämä alueet ovat taloudellisesti, maantieteellisesti ja poliittisesti merkittäviä rajaseutusuhteiden kannalta naapurimaiden kanssa, on syytä mainita täsmällisesti maat, joiden kanssa voidaan toimia yhteistyössä.

Koska Wien, Wiener Umland/Nordteil ja Wiener Umland/Südteil osallistuvat omaehtoisesti useisiin rajat ylittävän yhteistyön ohjelmiin, komissiolla pitäisi olla mahdollisuus vahvistaa osallistumiseen liittyvät yksityiskohdat.

Muutokset suuntaviivoihin

11. Korvataan suuntaviivojen liitteessä I otsikon ITÄVALTA alla oleva teksti "Wien, Wiener Umland/Nordteil, Wiener Umland/Südteil" seuraavasti: "Wien (yhteistyö Tsekin tasavallan, Slovakian ja Unkarin kanssa), Wiener Umland/Nordteil (yhteistyö Tsekin tasavallan ja Slovakian kanssa), Wiener Umland/Südteil (yhteistyö Slovakian ja Unkarin kanssa)."

12. Lisätään suuntaviivojen kohtaan 35 kappale ensimmäisen kappaleen jälkeen seuraavasti: "Komissio ja jäsenvaltioiden nimeämät viranomaiset sopivat useisiin rajat ylittävän yhteistyön ohjelmiin Phare-CBC-tukea saavien maiden kanssa osallistuvien, liitteessä I lueteltujen NUTS III -alueiden taikka 10 kohdan toisen alakohdan mukaisten NUTS III -alueiden tällaisiin ohjelmiin osallistumista koskevat yksityiskohdat yhteisymmärryksessä kyseisten naapurimaiden kanssa."

Mukautukset tukikelpoisten Interreg III B -alueiden luetteloon

Taustatietoja

13. Suuntaviivojen 13 kohdan toisen alakohdan mukaan jäsenvaltiot voivat jättää komissiolle asianmukaisesti perustellun pyynnön suuntaviivojen liitteessä III vahvistettujen tukikelpoisten Interreg III B -alueiden luettelon muuttamisesta. Komissio on saanut ja hyväksynyt joitakin tällaisia pyyntöjä. Tästä syystä liite III on ajanmukaistettava.

Muutokset suuntaviivoihin

14. Muutetaan suuntaviivojen liite III seuraavasti:

Kohtaan "Pohjanmeren alue, Ruotsi" lisätään "Kronobergs län, Skåne län";

Kohtaan "Pohjoinen periferia, Ruotsi" lisätään "Gävleborgs län";

Kohtaan "Pohjoinen periferia, Suomi" lisätään "Keski-Suomi" "Pohjois-Pohjanmaan" jälkeen;

Kohtaan "Atlantin alue, Espanja" lisätään "Canarias, Sevilla, Cádiz";

Kohtaan "Välimeren länsiosat, Portugali" lisätään "Alentejo".

(1) EYVL C 143, 23.5.2000, s. 6.